
Parlamentul  României

Camera  Deputaţilor
Comisia pentru sănătate  şi familie
   Nr. 28 /244/  13 octombrie 2010                                   
BIROULUI PERMANENT 

AL

CAMEREI DEPUTAŢILOR,
Vă înaintăm raportul asupra propunerii legislative pentru modificarea şi completarea Legii nr.95/2006 privind reforma în domeniul sănătăţii (Plx 195/2010). Propunerea legislativă a fost respinsă de Senat în şedinţa din 13 aprilie 2010 în calitate de primă Cameră sesizată  şi  trimisă Comisiei pentru sănătate şi familie cu adresa  nr.PLx 195 din 19 aprilie 2010, Camera Deputaţilor fiind Cameră decizională. 
La întocmirea raportului, comisia a avut în vedere avizul Consiliului Legislativ nr. 1277/9.11.2009, punctul de vedere al Guvernului înregistrat la Senat cu nr.L 693/10.02.2010 şi avizul Comisiei juridice, de disciplină şi imunităţi nr. Plx 195/2010 din 27 aprilie 2010.
În raport de obiectul şi conţinutul său, propunerea legislativă  face parte din categoria legilor organice în conformitate cu prevederile articolului 73 din Constituţia României, republicată.

PREŞEDINTE,
RODICA NASSAR

Parlamentul  României

Camera  Deputaţilor
Comisia pentru sănătate  şi familie
                                                                                    Nr. 28/ 244 /13 octombrie 2010
R A P O R T 
asupra propunerii legislative pentru modificarea şi completarea Legii nr.95/2006 
privind reforma în domeniul sănătăţii (PLx 195/2010)


 1. Cu adresa nr. Plx 195 din 19 aprilie 2010 Comisia pentru sănătate şi familie a fost sesizată, în fond, în conformitate cu prevederile art.95 din Regulamentul Camerei Deputaţilor, republicat, cu dezbaterea propunerii legislative pentru modificarea şi completarea Legii nr.95/2006 privind reforma în domeniul sănătăţii (Plx 195/2010), respinsă  de Senat în şedinţa din 13 aprilie 2010 în calitate de primă Cameră, Camera Deputaţilor fiind Cameră decizională. 

La întocmirea raportului, comisia a avut în vedere avizul Consiliului Legislativ nr. 1277/9.11.2009, punctul de vedere al Guvernului înregistrat la Senat cu nr.L 693/10.02.2010 şi avizul Comisiei juridice, de disciplină şi imunităţi nr. Plx 195/2010 din 27 aprilie 2010.

 2. În raport de obiectul şi conţinutul său, propunerea legislativă  face parte din categoria legilor organice în conformitate cu prevederile articolului 73 din Constituţia României, republicată. Prin propunerea legislativă se intenţionează completarea Legii nr.95/2006 în sensul creării la intrarea în unităţile sanitare care asigură asistenţa medicală publică de urgenţă a unei bande speciale de urgenţă, denumită bandă roşie de urgenţă, marcată corespunzător şi destinată exclusiv serviciilor medicale de urgenţă, pompierilor şi poliţiei.

3. Comisia pentru sănătate şi familie a dezbătut propunerea legislativă menţionată în şedinţele din 5 şi 12 octombrie 2010. La şedinţele comisiei au participat 17 deputaţi din cei 18 membri ai comisiei. Din partea Ministerului Sănătăţii a participat domnul secretar de stat Cristian Anton Irimie. Raportul comisiei a fost adoptat cu unanimitate de voturi.


4. În urma dezbaterilor, Comisia pentru sănătate şi familie propune plenului Camerei Deputaţilor adoptarea propunerii legislative pentru modificarea şi completarea Legii nr.95/2006 privind reforma în domeniul sănătăţii (PLx 195/2010), cu amendamentele prezentate în anexă. 
I. Amendamente admise

	Nr. crt.
	Text propunere legislativă
	Text propus de Comisie

(autorul amendamentului)
	Motivarea

amendamentelor propuse


	0
	1
	2
	3

	1.
	Titlul Legii

Lege pentru modificarea şi completarea Legii nr.95/2006 privind reforma în domeniul sănătăţii

	Titlul Legii
Lege pentru completarea art.91 din Legea nr.95/2006 privind reforma în domeniul sănătăţii
	Pentru respectarea normelor de tehnică legislativă.

	 2.
	Articol unic: Legea nr.95/2006 privind reforma în domeniul sănătăţii, publicată în Monitorul Oficial al României, Partea I, nr. 372 din 28 aprilie 2006, cu modificările şi completările ulterioare, se modifică şi se completează după cum urmează:

După art. 91 alin. (7) se introduce un nou aliniat: (8), cu următorul cuprins:

“ (8) La intrarea în unităţile sanitare care asigură asistenţă medicală publică de urgenţă se asigură o bandă de circulaţie specială denumită „banda roşie de urgenţă” marcată corespunzător, care este destinată exclusiv serviciilor medicale de urgenţă, pompierilor şi poliţiei.”

	Articol unic. – După alineatul (7) al articolului 91 din Legea nr.95/2006 privind reforma în domeniul sănătăţii, publicată în Monitorul Oficial al României, Partea I, nr.372 din 28 aprilie 2006, cu modificările şi completările ulterioare, se introduce un nou alineat, alin.(8), cu următorul cuprins:

“ (8) La intrarea în unităţile sanitare care asigură asistenţă medicală publică de urgenţă, acolo unde este posibil din punct de vedere tehnic, se asigură o bandă de circulaţie specială denumită „banda roşie de urgenţă” marcată corespunzător şi care este destinată exclusiv serviciilor medicale de urgenţă, pompierilor şi poliţiei. Începând cu 1 ianuarie 2011, unităţile sanitare care se vor construi pentru asigurarea asistenţei medicale de urgenţă vor avea în mod obligatoriu prevăzută banda roşie de urgenţă. ”
Autori: Comisia pentru sănătate şi familie şi Ministerul Sănătăţii .
	Redactat pentru a corespunde cerinţelor privind normele de tehnică legislativă.

La redactarea prezentului alineat a fost avut în vedere volumul spaţiului de acces din unităţile sanitare. 


În urma dezbaterilor, nu au fost înregistrate amendamente respinse.

PREŞEDINTE,

RODICA NASSAR
Întocmit,

Consilier parlamentar Florin Danciu

